
Оценка на риска от природни бедствия и мерки за намаляване на риска от тях и/или смекчаване на очакваните негативни въздействия на територията на ТП „ДГС Силистра“







1. Обща информация
Държавно горско стопанство “Силистра” носи наименованието си от град Силистра, който се намира на територията му и е най-големият по площ и население за района. На север граничи с Република Румъния, на изток и югоизток с ДГС “Генерал Тошево” и ДГС “Тервел”,  на юг с ДЛС “Каракуз” и на запад с ДГС “Тутракан”. Изброените граници не преминават навсякъде през горски комплекси, а и през земеделски земи. 
Държавно горско стопанство “Силистра” е разположено на територията на Силистренска област, а лесоутройствения проект обхваща горите в землищата на следните общини:
1. Община Силистра, със следните землища: с. Цар Асен, с. Йорданово, с. Българка.
2. Община Алфатар, със следните землища: гр. Алфатар, с. Цар Асен, с. Йорданово, с. В. Левски.
Пътната мрежа в района е добре развита. Всички селища са свързани помежду си посредством асфалтирани пътища. През територията на Държавно горско стопанство “Силистра”  преминава първокласен път Силистра – Дулово - Шумен. Основните пътни артерии, допълнени с многобройните асфалтирани пътища вътре в общините и направените от дейността на държавното горско стопанство черни и чакълирани горски пътища задоволяват напълно нуждите на горскостопанската дейност, особено при добива и транспорта на строителна дървесина и дърва. 
Добрите съобщителни връзки и наличието на мобилни телефони улесняват твърде много управлението, стопанисването и опазването на горите и дивеча в държавното горско стопанство. 
В град Силистра има пристанище на река Дунав.
Държавното горско стопанство е разделено на два горскостопански участъка:  “Дунав” и “Алеково”. 
         В горско–административно отношение ДГС “Силистра” се числи към Северноцентрално държавно предприятие гр.Габрово и към Регионална дирекция по горите– Русе.
Държавно горско стопанство “Силистра” се намира между 43º44′ и 44º03′ северна ширина и между 26º51′ и 27º40′ източна дължина по Гринуич. Територията му е разположена в Дунавската равнина. 
В държавното горско стопанство горските комплекси са много на брой и разпокъсани от земеделски площи. Те образуват неправилен многоъгълник с размери в посока северозапад-югоизток – 55 км и в посока североизток-югозапад – 25 км.
Релефът на Държавно горско стопанство “Силистра” се отнася към типа нискохълмист. Територията е нарязана от суходолия  наричани ,,чеири,, и ,,кулаци,,.
Според особеностите на релефа, дървопроизводителната площ на Държавно горско стопанство “Силистра” се разпределя по средна надморска височина, наклон и изложение, както е показана в таблици № 1, 2, 3. 


Таблица №1
Разпределение на дървопроизводителната площ на устройвания обект 
по средна надморска височина

	Ср. надм. височини в метри
	50-100
	101-150
	151-200
	ОБЩО

	
	
	
	
	

	Площ - ха
	19,2
	131,9
	49,4
	200.5

	%
	9,6
	65,8
	24,6
	100



Превишенията на територията на Държавно горско стопанство “Силистра” са незначителни. Средната надморска висичина е 150 м.
        
Таблица №2
Разпределение на дървопроизводителната площ на устройвания обект
по наклон на терена

	Степени на наклона
	Равно
	Полегато
	Наклонено
	Стръмно
	Много стръмно
	Общо

	
	0˚-4˚
	5˚-10˚
	11˚-20˚
	21˚-30˚
	над 30˚
	

	Площ - ha
	18.1
	168.0
	14.4
	-
	-
	200,5

	%
	9.0
	83.8
	7.2 
	-
	- 
	100,0



От данните в таблицата за устройвания обект се прави извода, че преобладават терените с полегати  наклони – 83.8%. Равните и Наклонените терени имат по-малък, а много стръмни терени няма.

Таблица №3
Разпределение на дървопроизводителната площ на устройвания обект
по изложение на терена

	Изложения
	Сенчести 
( СЗ, С, СИ, И )
	Припечни
( ЮИ, Ю, ЮЗ, З ) 
	Общо

	Площ - ha
	88,0
	112,5
	200,5

	%
	43,9
	56,1
	100,0



         От таблицата се вижда, че преобладават припечните изложения 56,1 %.

Източниците на почвена влага за горската растителност в района на стопанството са главно падащите валежи.
Хидроложките условия в района  на Държавно горско стопанство “Силистра” са неблагиприятни за развитие на горска растителност, поради липсата на повърхностно течащи води. 
Всички суходолия събират снежните и дъждовни води , но водата не се задържа дълго. Построени са микроязовири, които се използват за напояване. 
Подпочвените води се намират най–малко на 25 м. дълбочина. Естествените извори на теритирията на стопанството са извън горските територии.
За разработване на климатичните условия и данните за тях е използвана следната литература: „Климатът в България” – 1991 година и класификационната схема на Събев и Станев “Климатични райони на България и техния климат”.
Територията на Държавно горско стопанство “Силистра” попада в Умерено-континенталната климатична подобласт на Европейско-континенталната област. Обхваща климатичния район на Северна България – Дунавска хълмиста равнина.
На север създава благоприятни условия за нахлуването на студени континентални въздушни маси, които предопределят студената зима , лятото е сравнително топ а есента температурите не се отличават от пролетните. Средната януарска температура е около – 2.1ºС. Снежната покривка се образува рано, но е нестабилна и краткотрайна.
Пролетта настъпва рано и е хладна, а пролетните мразове са често явление. Тяхната поява след започването на вегетационния период нанася значителни повреди главно на културите. Валежите през пролетта достигат 135-175 мм. Средната температура на въздуха през лятото е 23.2ºС. Летните валежи варират от 160 до 200 мм. Преобладаващите ветрове са от северозапад и север, но през зимата често духат и силни, студени, северни ветрове. Средната годишна скорост на вятъра е 2.6 м/сек. Мъгли в района падат главно през есента и по-трайно се задържат в речните долини и понижения.
Съществува връзка между това райониране и “Горскорастително райониране на България” – 1979 година от проф. Б. Захариев, проф. В. Донов и други. Според него стопанството попада в Мизиийска област – подобласт Лудогорие. Заема един пояс и два подпояса. ДГС “Силистра” обхваща един климатичен пояс и два подпояса от него, а именно:
М – І – Долен равнинно-хълмистите  и хълмисто-предпланински пояс на дъбови гори (0-600 м н.в.)
М – І – 1 – Подпояс заливните и крайречни гори (0-600 м н.в.)
М – І – 2 – Подпояс на равнинно-хълмистите дъбови гори (0-400 м н.в.)
И за двата подпояса климатичните особености са относително еднакви. Съществуващите незначителни разлики се дължат предимно на разликите в различните релефни показатели, и на разликата в надморските височини, която не е от съществено значение.
На територията на Държавно горско стопанство “Силистра” се следните основни типове почва: излужени черноземи и хумусно-карбонатни.
Разпределението на площта на типовете горските почви е 86,6 % излужени черноземи и 13,4 % хумусно-карбонатни.
Преобладават много дълбоките почви 85,2 %, следвани от средно дълбоките почви – 13,4 %.
Главният дървесен вид, който дава облика на естествената растителност в този район е цера. Отличава се с добър растеж – производителността им е от I до IV бонитет. 
Тревната растителност е разпространена повсеместно с цялото си разнообразие. Установените при теренно-проучвателните работи дървесни, храстови и тревни видове, защитени по Българското законодателство и вписаните в Червената книга на България растения, и лечебните растения, са дадени в глава VІII “Лечебни растения”. 
Горските типове месторастения са определени на базата на относителната еднородност на климатичните, релефни и хидроложки условия. Те обхващат горски площи с относително еднакъв лесорастителен ефект. При еднакви други условия, типовете месторастения се определят на базата на подтиповото разнообразие на генетичния тип почва, а в отделни случаи и на базата на самия тип почва. 
Разпределението на дървопроизводителната и залесената площ, и общия дървесен запас по типове месторастения е дадено в таблица № 8. 

Таблица № 8
За разпределение на дървопроизводителната площ по типове месторастения, горскорастителна област и подобласт, пояс и подпояс

	Горскорастителна област, подобласт, пояс, подпояс, тип месторастене
	Площ
(ha)
	%

	1
	2
	3

	М – І – 2     Д2        ( 12 )
	71,4
	35,6

	М – І – 2     Д1        ( 13 )
	99,4
	49,6

	М – І – 2     С1        ( 15 )
	  2,8
	  1,4

	Т – І – 2      С2        ( 121 )
	26,9
	13,4

	ОБЩО
	200,5
	100,0


                                                                                     
2. Видове природни бедствия
За територията на България съществуват рискове от възникване на следните природни бедствия, вкл. природни нарушения, които имат пряка връзка с и/или въздействие върху горските територии и горскостопанските дейности:
а) наводнения и порои
б) свлачища
в) лавини
г) горски пожари
д) природни нарушения от абиотични и биотични фактори (напр. засушаване, силни ветрове, снеговалежи, заледявания и каламитети).

3. Оценка на риска от възникване на природни бедствия и мерки за намаляване и/или смекчаване на очакваните негативни въздействия на територията на ТП ДГС Силистра:

3.1 Риск от наводнения и порои – наводненията са често срещани явления за нашата страна, които причиняват големи щети, както в населените райони, така и в промишлени територии и земеделски земи. Съгласно класификациите те биват: наводнения от речни и морски разливи; поройни наводнения; наводнения от авария и неправилно управление на хидротехнически съоръжения и наводнения причинени от преднамерени действия.
	В района на дейност на ДГС Силистра хидроложките условия са сравнително добри.
	Река Дунав: максималният месечен отток е през месец май и е свързан с пролетното прииждане на реката, т. нар. черешови води, като високите пролетни води заливат островите в района на стопанството и речните тераси до дигите. Като е имало случаи, в които заливанията са се задържали до месец август. Високите води размиват и подриват бреговете и предизвикват срутвания. Бреговете на реката в зоната дига-бряг в района на стопанството са почти напълно облесени, главно с тополови култури, от върба, бряст и други широколистни дървесни видове.
При преглед на горскостопанските проекти, архивите и записките запазени в стопанството, както и при разговори със служители става ясно, че през миналите годините в ДГС Силистра не са регистрирани наводнения и порои, които да са довели негативни последствия върху горската инфраструктура и съоръжения.
	Както всяка една дейност, така и горскостопанските дейности могат да окажат негативно въздействие върху честотата, разпространението и степеннта на въздействие на наводненията и пороите. Такива дейности могат да бъдат:
· Извеждане на сечи с висока интензивност във водосбора на реките и пороите, които биха довели до намаляване на склопеността и пълнотата на насажденията;
· Намаляване на лесистостта на територията;
· Попадане на остатъци от сечта и други отпадъци при горскостопанските дейности във водните течения;
· Неадекватни мерки за опазване на водите;
· Нарушаване целостта на защитните съоръжения (диги) при горскостопанските дейности
· Други.
В „План за управление на риска от наводнения в Дунавския район за басейново управление 2016 – 2021 г.“ - 2016 г. по отношение на горите е посочен като фактор и чувствителен елемент за увеличаване риска от наводнения „потенциалната загуба на гори, тъй като тяхното регулиращо въздействие върху оттока е осезателно“, но в района на ДГС Силистра не се наблюдава намаляване на залесените територии, както и намаляване способността на горите изпълняват своите водорегулиращи и водозащитни функции и за да се гарантира за в бъдеще това, както и за запазване на водните обекти и крайречни зони, в „Държавно горско стопанство Силистра“ са въведени следните мерки при управление на горите, които да доведат до намаляване на риска от и/или за смекчаване на негативните въздействия от наводнения и порои, както върху горската инфраструктура и съоръжения, така и върху населените места и инфраструктурни обекти: 
· Пресичането на водни течения се свежда до възможния минимум;
· Пресичането на водни течения се планира преди започване на дейностите и се указва на съответните карти;
· Нови пътища не се строят в речните корита. Съществуващите пътища в речните корита се затварят и не се използват;
· Горските и извозните пътища в ниските части на долините са възможно най-отдалечени от водните течения;
· Дренажните канали не се заустват в естествени водни течения. Когато това е неизбежно, се инсталират шахти за улавяне на почвените частици, които редовно се почистват.
· Машините за дърводобив и транспорт на дървесина не трябва да навлизат във водните течения, освен на определените и проектирани за целта места за пресичане;
· Не се извършва извоз на дървесина и преминаване на транспортни средства по протежение на водни течения 
· Остатъци от сечта (клони, връшки и др.) не се складират в и в непосредствена близост до постоянни и непостоянни водни течения и водни тела. Остатъци от сечта, попаднали във водното течение или речното легло, се отстраняват своевременно;
· Не се създават бариери на водни течения, потоци и рибни проходи;
· Временни складове за дървесина не се изграждат в/върху постоянни водни течения.
За опазване на водните ресурси и крайречните зони, по протежение на всички постоянни водни течения и водни тела се формират буферни зони с ширина не по-малко от 15 м. (не се отнася за горските плантации), където:
· Не се извършва дърводобив или той е с интензивност до 5% от запаса на дървостоя в буферната зона;
· Дърводобивните дейности в буферната зона не трябва да създават отворени пространства с диаметър по-голям от 10 м;
· Мъртвите и умиращи дървета в буферната зона се отстраняват само при опасност за живота и здравето на хората или създават предпоставки за намаляване на проводимостта на водното течение;
· В 50 метровата ивица за водни течения, в долния равнинно-хълмист и хълмисто предпланински пояс на дъбовите гори, възобновителните сечи се провеждат с удължен възобновителен период с изключение на изкуствено създадените насаждения.
3.2 Риск от свлачища
Свлачището е природно явление, при което се нарушава устойчивостта на големи земни маси и се създават предпоставки за тяхното  придвижване. Свлачищата са гравитационни процеси, свързани с придвижване на земни маси по различно дълбоки повърхнини, които се проявяват в наклонени терени - речнодолинни склонове, морски брегове, хълмисти земи, периферии на плата, предпланински и планински възвишения. Свлачищните, ерозионните и абразивните процеси могат да бъдат природно обусловени и/или антропогенно. Природни фактори са: стръмен терен, въздействие на повърхностни и подземни води, съвременни тектонски движения (премествания на земни пластове, земетресения) и др. Антропогенни са: строеж на потенциално опасни терени; динамични натоварвания, причинени от човешка дейност; промени в геометрията на склона и други.
Като възможна причина за възникването на свлачищни процеси в горските територии се посочва стръмният терен в планинските райони (над 20-30⁰) при наличие на път или речен склон. Също така при по-обезлесени терени или след горски пожари атмосферните води проникват по-бързо и улесняват активизирането на свлачищни процеси. 
При разглеждане на „Национална програма за превенция и ограничаване на свлачищата на територията на Република България, ерозията и абразията по дунавското и черноморското крайбрежие 2020-2025 г.“ става видно, че за територията на ДГС Силистра риска от възникване на свлачищни процеси е нисък, макар и не изключен.
За горските територии на ДГС Силистра няма описани и регистрирани свлачища и/или свлачищни процеси от масов характер, тъй като земите от ГТ са добре облесени. Ерозията се проявява предимно скрито под формата на площно, повърхностно измиване и отнасяне на плодородните почвени хоризонти. Линейната ерозия се проявява ограничено, като частично продълбава речните легла. По поречието на р. Дунав под нейното въздействие се предизвикват плъзгания и срутвания на земните пластове и в този район се намират ровините.
В горскостопанския сектор някои дейности могат да доведат до активизирането на такива явления и това са: неадекватно планиране и строителство на горски пътища и съоръжения, липса на отводнителни системи, дейности по осветляване на горски пътища, складиране на дървесина на нестабилни склонове, дейности, които биха довели до увеличаване на повърхностния воден отток и др. С цел да се намали възможността за появата на свлачищни, ерозионни и абразивни процеси в горските територии държавна собственост на ДГС Силистра се прилагат следните мерки: 
· Спазват се мерките за намаляване на риска от и/или за смекчаване на негативните въздействия от наводнения и порои, върху горската инфраструктура и съоръжения, населените места и други инфраструктурни обекти;
· Планирането и строителството на горски пътища да се извършва съгласно нормативните документи и да се съобразява със състоянието на терена;
· Укрепителни мерки, свързани с изграждане на различни укрепителни съоръжения трябва да бъдат предприемани предварително или едновременно с проектирането и изграждането на инфраструктурната мрежа;
· Да не се допуска удълбочаване и подравяне на горските пътища. 
· В мокро време при преовлажнени почви да не се осъществява извоз на дървесина;
· Да не се проектират временни складове и да не се складира дървесина на нестабилни склонове;
· При дейностите по планиране на залесявани и укрепване на склонове да се има предвид следната обща информация: дърветата и горите играят важна роля в намаляването на риска от възникване на свлачища чрез стабилизиране на почвените слоеве и понижаване на влагата в почвата, което е една от основните предпоставка за свлачища. От друга страна, дърветата също могат да увеличат риска от поява на свлачища чрез допълнителното натоварване на нестабилни склонове и увеличен натиск при вятър. Практиката показва, че е малко вероятно наличието на дървета да предотврати или намали вероятността от възникване на дълбоки свлачища или свличания по много стръмни склонове. Храстите притежават предимствата на дърветата за стабилизирането на почвата, но не оказват допълнително натоварване на почвата с теглото си и натиск от вятър. Засаждането на стръмни склонове с нестабилни почви не се препоръчват, ако не се използват и допълнителни инженерни съоръжения. Горскостопанските дейностти във високорискови зони за формиране на свлачища трябва да се избягва или да се сведе до минимум.

3.3 Риск от лавини
	На територията  на „Държавно горско стопанство Силистра“ не са описани участъци, в които да съществува риск от образуване на лавини.

3.4 Риск от пожари
	Климатичните промени, изразяващи се най-вече в повишаване на температурата на земното кълбо, с това и с продължителността на засушаванията, промяна във влажностния режим и пр., снижават устойчивостта на горите и ускоряват честотата на неблагоприятните въздействия и тяхната интензивност. Това обуславя и повишаване на пожарната активност в горите (Програма от мерки за адаптиране на горите в Република България и смекчаване на негативното влияние на климатичните промени върху тях, 2011, нар. Програмата). 
Във връзка с риска от възникване на пожари ТП ДГС Силистра, ежегодно изготвя Годишен план за защита на горските територии – държавна собственост от пожари на територията на ТП „Държавно горско стопанство Силистра“, в който подробно са описани и всички рискове, мерките за смекчаването на негативните въздействия от тях, както и мерките за намаляване на риска.

3.5 Риск от природни нарушения от абиотични и биотични фактори (напр. засушаване, силни ветрове, снеговалежи, заледявания и каламитети). Оценката е изготвена на база данните и заключенията от Програма от мерки за адаптиране на горите в Република България и смекчаване на негативното влияние на климатичните промени върху тях, 2011.
	Съгласно климатичните сценарии разработени в Програмата от мерки за адаптиране на горите, в бъдеще се очаква процесите на засушаване да стават по-интензивни, очаква се горите да са подложени на все по-сериозен воден дефицит, като се предвиждат по-лоши да бъдат последствията за тези от тях, които се намират в долният лесорастителен пояс.
Глобалните климатични промени създават предпоставки за нарастване на уврежданията в горите и от урагани, смерчове и други абиотични въздействия, като изследвания на различни автори показват значителен ръст на тези явления, както и ръст нанесените щети в горските територии. В България горите, най-вече в планинските райони на страната, са застрашени от риск от възникване на смерчове, също така въздействие и щети нанасят през годините и отделни локални снеговали, снеголоми, ледовали и ледоломи. Характерното за тези явления е, че те не могат да бъдат прогнозирани, но в условията на климатични промени се очаква увеличение на тяхната честота и интензивност.
	Всички тези промени в климата, в честотата на възникване на природни нарушения най-вероятно би довело до отслабване на горските екосистеми, което е предпоставка и повишение на тяхната уязвимост към нападение от различни насекомни вредители и други патогени, с което ще се окаже комплексно въздействие върху здравословното състояние на горите. 
	Горските територии на „Държавно горско стопанство Силистра“ попадат именно в долният лесорастителен пояс, съгласно Програмата от мерки, районът на разпространението им е точно на границата между двете зони, които ще бъдат най-силно повлияни от климатините промени, както по отношение на водният дефицит, така също по отношение свойства на горските почви, на биологичното разнообразие и биологичната продуктивност на горските екосистеми.
	
Горскостопанските дейности, които могат да доведат до увеличаване на степента на въздействие на природните нарушения върху горските екосистеми са: неправилни и/или липсващи отгледни лесокултурни мероприятия; неправилно извършена подготовка на почвата за залесяване; неправилен избор на дървесен вид за залесяване; неправилни и/или липсващи отгледни сечи, които могат да влошат механичната и колективна устойчивост на насажденията; възобновителни сечи, които не подобряват и/или нарушават механичната устойчивост на насажденията, неподходяща структура на окрайнина на гората или лесозащитните пояси, неправилно проведен и/или неточен мониторинг на здравословното състояние на горите и  др.
За да се смекчи въздействието на природните нарушения върху горите са дефинирани следните мерки:
· Прилагане на отгледни сечи с интензивност, гарантираща оптимална склопеност, по-добра устойчивост и по-висока продуктивност;
· Запазване и разширяване на смесения характер и разновъзрастна структура на горите за подобряване на устойчивостта им;
· Избор на по-подходящи и по-адаптирани дървесни видове при залесяване с оглед на настъпващите климатични промени;
· Своевременно превръщане на издънковите гори в семенни с цел повишаване на тяхната устойчивост и подобрение на хидрологичната им ефективност;
· Реконструкция и поддържане на съществуващите полезащитни горски пояси;
· Запазване и опазване на редките, единично срещащи се и горскоплодните дървета;
· Навременно отстраняване на загиващата дървесина с цел избягване на вторични каламитети, като се оставя необходимият екологичен минимум на биотопна дървесина в насажденията;
· Извършване на постоянни фитосанитарни обследвания;

